

**РЕПУБЛИКА СРБИЈА**

**МИНИСТАРСТВО ПОЉОПРИВРЕДЕ И ЗАШТИТЕ ЖИВОТНЕ СРЕДИНЕ**

**УПРАВА ЗА АГРАРНА ПЛАЋАЊА**

На основу члана 8. став 2. тачка 3) Закона о пољопривреди и руралном развоју („Службени гласник РС, број 41/2009, 10/2013 – др. закон и 101/2016) и члана 8. Правилника о подстицајима за инвестиције у физичку имовину пољопривредног газдинства за набавку новог трактора („Службени гласник РС, број 29/17), расписује

**Ј А В Н И П О З И В**

**ЗА ПОДНОШЕЊЕ ЗАХТЕВА ЗА ОДОБРАВАЊЕ ПОДСТИЦАЈА ЗА ИНВЕСТИЦИЈЕ У ФИЗИЧКУ ИМОВИНУ ПОЉОПРИВРЕДНОГ ГАЗДИНСТВА ЗА НАБАВКУ НОВОГ ТРАКТОРА У 2017 ГОДИНИ**

**I. УВОДНЕ ОДРЕДБЕ**

**Предмет Јавног позива**

**Члан 1.**

У складу са чланом 8. Правилника о подстицајима за инвестиције у физичку имовину пољопривредног газдинства за набавку новог трактора („Службени гласник РС, број 29/17), у даљем тескту: Правилник, Министарство пољопривреде и заштите животне средине - Управа за аграрна плаћања (у даљем тексту: Управа), расписује јавни позив за подношење захтева за одобравање права на подстицаје за инвестиције у физичку имовину пољопривредног газдинства за набавку новог трактора у 2017. години (у даљем тексту: Јавни позив).

Јавни позив садржи податке о: лицима која остварују права на подстицаје, услoвима и нaчину oствaривaњa прaвa нa пoдстицaje, обрасцима захтева кao и мaксимaлним изнoсима пoдстицaja пo кoриснику, у складу са Правилником, висини укупних расположивих средстава по Јавном позиву, роковима за подношење захтева и документацији која се подноси уз захтеве као и друге податке потребне за спровођење Јавног позива.

**Дефиниције**

**Члан 2.**

Поједини изрази употребљени у овом Јавном позиву имају следећа значења:

1) *трактор* је моторно возило које има најмање две осовине и које је првенствено намењено за вучење, гурање, ношење или погон измењивих прикључака за извођење првенствено пољопривредних, шумских или других радова и за вучу прикључних возила за трактор, у складу са прописима којима се уређује безбедност саобраћаја на путевима;

2) *нови трактор* је серијски произведен трактор који се први пут ставља у употребу, чији су сви саставни делови, уређаји и опрема нови и који је произведен најкасније три године пре године у којој се остварује право на одобравање подстицаја;

3) *повезана лица* су носилац и чланови породичног пољопривредног газдинства, супружници, ванбрачни партнери, крвни сродници у правој линији, крвни сродници у побочној линији закључно са трећим степеном сродства, сродници по тазбини до другог степена сродства, усвојилац и усвојеник, лица између којих је извршен пренос управљачких права и лица која су повезана у смислу закона којим се уређује порез на добит правних лица;

4) *реализација инвестиције* је извршење свих радњи везаних за набавку предмета прихватљиве инвестиције, осим прибављања предрачуна, и то: закључење купопродајног уговора, промет робе, издавање докумената који прате робу, преузимање робе, исплата цене у потпуности, регистрација возила, као и стављање инвестиције у функцију у складу са наменом;

5) *добављач* је правно лице или предузетник које издаје подносиоцу захтева предрачун, односно понуду за набавку предмета инвестиције;

6) *предрачун* јесте профактура, предуговор или друга врста понуде која садржи: назив и седиште добављача, датум издавања предрачуна, назив произвођача трактора, годину производње, тип, односно модел трактора, снагу мотора изражену у киловатима (kW), укупну цену возила, износ пореза на додату вредност, начин и рок испоруке као и друге податке који се односе на набавку предмета инвестиције.

**Предмет подстицаја**

**Члан 3.**

Предмет подстицаја су прихватљиви трошкови инвестиције у набавку новог трактора, који је намењен, односно који се користи за извођење пољопривредних радова у воћарству, односно виноградарству, односно повртарству и чија је снага мотора највише 100 киловата (kW).

Предмет подстицаја из става 1. овог члана обухвата нови трактор са стандардним деловима, уређајима и опремом, који су урачунати у цену трактора, укључујући припадајућу тракторску кабину.

**Неприхватљиви трошкови**

**Члан 4.**

Подстицајима се не надокнађују:

1) порези, укључујући и порез на додату вредност;

2) царинске, увозне и остале административне таксе, као и накнаде за потребне сагласности од државних институција и јавних предузећа;

3) трошкови банкарске провизије, трошкови јемства и слично;

4) трошкови осигурања и регистрације предмета подстицаја;

5) трошкови додатне гаранције и одржавања предмета подстицаја;

6) трошкови набавке прикључка за извођење радова, прикључних возила за трактор, као и опреме возила у саобраћају на путевима, у смислу посебног прописа којим се уређује подела моторних и прикључних возила и технички услови за возила у саобраћају на путевима;

7) трошкови набавке делова, уређаја и опреме који не служе за извођење пољопривредних радова (шумски, комунални, грађевински и други радови), као и трошкови набавке посебне додатне опреме;

8) трошкови превоза, испоруке, монтаже, пробног рада и други оперативни трошкови;

9) трошкови набавке новог појединачно или малосеријски произведеног трактора који не одговара условима, у смислу посебног прописа којим се уређује подела моторних и прикључних возила и технички услови за возила у саобраћају на путевима;

10) трошкови набавке употребљаваног или репарираног трактора, као и његових делова, уређаја и опреме;

11) трошкови преправке трактора, доприноси у натури (сопствени рад и материјал);

12) набавка предмета инвестиције путем лизинга, цесије, компензације, асигнације или набавка на други начин који представља гашењe обавезе путем пребијања дугова.

**II. УСЛОВИ ЗА ОСТВАРИВАЊЕ ПРАВА НА ПОДСТИЦАЈЕ**

**Лица која остварују право на подстицаје**

**Члан 5.**

Право на подстицаје остварују лица која су уписана у Регистар пољопривредних газдинстава (у даљем тексту: Регистар) и налазе се у активном статусу, и то:

1) физичко лице - носилац комерцијалног породичног пољопривредног газдинства;

2) предузетник;

3) привредно друштво;

4) земљорадничка задруга која има најмање пет чланова задруге који су уписани у Регистар као носиоци или чланови пет различитих комерцијалних породичних пољопривредних газдинстава у активном статусу.

Предузетник, привредно друштво и земљорадничка задруга из става 1. тач. 2) - 4) овог члана може да оствари право на подстицаје ако је уписано у Регистар привредних субјеката и ако у Агенцији за приредне регистре:

1) није регистровано да му је изречена правоснажна судска или управна мера забране обављања делатности;

2) није регистровано да је осуђиван због привредног преступа;

3) није регистрован поступак ликвидације или стечаја, нити је престао да постоји услед судске или одлуке другог органа са обавезујућом снагом.

Привредно друштво и земљорадничка задруга поред услова из става 1. и 2. овог члана може да оствари право на подстицаје и ако:

1) је разврстано у микро или мало правно лице, у складу са законом којим се уређује рачуноводство;

2) у структури власништва има мање од 25% учешћа јавног капитала;

3) није у групи повезаних лица у којој су неки од чланова средња или велика правна лица.

**Услови за остваривање права на одобравање подстицаја**

**Члан 6.**

Лице из члана 5. Правилника и Јавног позива остварује право на одобравање подстицаја ако:

1) нема нереализованих инвестиција за које су му одoбрена подстицајна средства на основу закона којим се уређују подстицаји у пољопривреди и руралном развоју;

2) нема евидентираних доспелих неизмирених дуговања према министарству надлежном за послове пољопривреде, по основу раније остварених подстицаја, субвенција и кредита;

3) за инвестицију за коју подноси захтев не користи подстицаје по неком другом основу (субвенције, подстицаји, донације), односно ако иста инвестиција није предмет другог поступка за коришћење подстицаја, осим подстицаја у складу са посебним прописом којим се уређује кредитна подршка регистрованим пољопривредним газдинствима;

4) није примило бесповратна средства из јавних средстава за набавку трактора у претходној или текућој години;

5) је измирило доспеле обавезе по основу јавних прихода;

6) није започело реализацију инвестиције која је предмет захтева за одобравање подстицаја у складу са Правилником и Јавним позивом;

7) добављач и подносилац захтева не представљају повезана лица;

8) у Регистру има уписано пољопривредно земљиште под производњом: најмање 0,5 хектара јагодастог воћа или винове лозе, односно најмање један хектар јабучастог, коштичавог или језграстог воћа, односно најмање један хектар поврћа;

9) је добављач - произвођач трактора или правно лице, односно предузетник овлашћени представник произвођача, односно дистрибутер;

10) по редоследу подношења захтева постоје расположива средства за одобравање права на подстицаје у оквиру укупних средстава опредељених овим Јавним позивом.

**Услови за остваривање права на исплату подстицаја**

**Члан 7.**

Лице које испуњава услове из чл. 5. и 6. Правилника и Јавног позива, остварује право на исплату подстицаја ако:

1) реализује инвестицију на начин, под условима и у року одређеним решењем којим му је одобрено право на подстицаје, у складу са Правилником и Јавним позивом;

2) изврши регистрацију возила у складу са прописима који уређују регистрацију моторних возила.

**III. НАЧИН ОСТВАРИВАЊА ПРАВА НА ПОДСТИЦАЈЕ**

**Захтев за одобравање права на подстицаје**

**Члан 8.**

Лице које испуњава услове из чл. 5. и 6. Правилника и Јавног позива, подноси захтев за одобравање права на подстицаје на Обрасцу 1 - Захтев за одобравање права на подстицаје за инвестиције у физичку имовину пољопривредног газдинства за набавку новог трактора у 2017. години (у даљем тексту: Захтев за одобравање права на подстицаје), који је одштампан уз овај Јавни позив и чини његов саставни део.

Лице из става 1. овог члана може поднети само један Захтев за одобравање права на подстицаје по овом Јавном позиву.

Читко попуњен и потписан односно оверен образац захтева из става 1. овог члана са прописаном документацијом доставља се у затвореној коверти, са назнаком: „*Не отварати* -*Захтев за одобравање права на подстицаје за инвестиције у физичку имовину пољопривредног газдинства за набавку новог трактора у 2017. години*”, преко Писарнице републичких органа управе у Београду, улица Немањина број 22-26, 11000 Београд или поштом на адресу: Министарство пољопривреде и заштите животне средине - Управа за аграрна плаћања, 11050 Београд, Булевар краља Александра бр. 84.

**Рок за подношење Захтева за одобравање права на подстицаје**

**Члан 9.**

Захтев за одобравање права на подстицаје у складу са овим Јавним позивом подноси се у року од 10. априла до 19. маја 2017. године.

**Документација за одобравање права на подстицаје**

**Члан 10.**

Уз Захтев за одобравање права на подстицаје доставља се:

1) предрачун за набавку новог трактора, не старији од 30 дана од дана подношења захтева;

2) изјава произвођача, односно овлашћеног представника произвођача да је предметни трактор намењен, односно да може да се користи за извођење пољопривредних радова у воћарству, односно виноградарству, односно повртарству;

3) изјава добављача да може извршити испоруку предмета инвестиције из предрачуна у року од 150 дана од дана идавања предрачуна, као и да нема својство повезаног лица са подносиоцем захтева, дату у Прилогу - Изјава добављача, који је одштампан уз Правилник и овај Јавни позив и чини његов саставни део;

4) уверење о измиреним доспелим обавезама по основу јавних прихода, издато од стране надлежне пореске управе;

5) уверење о измиреним доспелим обавезама по основу јавних прихода, издато од стране надлежног органа јединице локалне самоуправе;

6) потврда надлежног органа јединице локалне самоуправе према месту пребивалишта, односно седишта подносиоца захтева да за предметну инвестицију не користи подстицаје по неком другом основу (субвенције, подстицаји, донације), односно да иста инвестиција није предмет другог поступка за коришћење подстицаја;

7) потврда надлежног покрајинског органа да за предметну инвестицију не користи подстицаје по неком другом основу (субвенције, подстицаји, донације), односно да иста инвестиција није предмет другог поступка за коришћење подстицаја - ако подносилац захтева има пребивалиште, односно седиште на територији аутономне покрајине.

Ако је подносилац Захтева за одобравање права на подстицаје предузетник, привредно друштво или земљорадничка задруга, поред документације из става 1. овог члана доставља и извод из Регистра привредних субјеката као и потврде Агенције за привредне регистре да:

1) није регистровано да му је изречена правоснажна судска или управна мера забране обављања делатности;

2) није регистровано да је осуђиван због привредног преступа;

3) није регистрован поступак ликвидације или стечаја, нити је престао да постоји услед судске или одлуке другог органа са обавезујућом снагом.

4) да је према подацима из финансијског извешатаја разврстано у микро или мало правно лице, у складу са законом којим се уређује рачуноводство - за привредна друштва и земљорадничке задруге.

Ако је подносилац Захтева за одобравање права на подстицаје земљорадничка задруга, уз документацију из ст. 1. и 2. овог члана доставља и попуњен и оверен Образац 2 - Табела чланова задруге, који је одштампан уз Правилник и овај Јавни позив и чини његов саставни део.

Ако подносилац Захтева за одобравање права на подстицаје не достави потребну документацију из става 1. тач. 4) -7) и става 2. овог члана, Управа по службеној дужности од надлежних органа прибавља податке о чињеницама о којима се води службена евиденција, у складу са законом који уређује општи управни поступак.

**Административна обрада захтева за одобравање права на подстицаје**

**Члан 11.**

Управа врши административну обраду Захтева за одобравање права на подстицаје, провером података из захтева, документације приложене уз захтев као и службених евиденција.

Захтев за одобравање права на подстицаје који је поднет од стране лица које не испуњава услове из члана 5. Правилника и Јавног позива, преурањен и неблаговремен захтев, захтев послат факсом или електронском поштом, захтев са документацијом која не гласи на подносиоца као и сваки наредни захтев истог подносиоца поднет у периоду трајања Јавног позива, Управа одбацује без разматрања.

**Решење о одобравању права на подстицаје**

**Члан 12.**

Директор Управе решењем одобрава право на подстицаје, по редоследу подношења захтева, до утрошка средстава одређених овим Јавним позивом.

Ако су захтеви за одобравање права на подстицаје поднети истог дана и у исто време предност има захтев који је раније примљен у Управи.

Решењем из става 1. овог члана одобрава се подносиоцу захтева да у року који не може бити дужи од 90 дана од пријема решења у потпуности реализује инвестицију из предрачуна и поднесе захтев за исплату подстицаја.

Решењем о одобравању права на подстицаје утврђује се и максимални износ подстицаја који подносилац захтева може да оствари у складу са Правилником и Јавним позивом.

**Укупна расположива средстава по Јавном позиву**

**Члан 13.**

За одобравање права на подстицаје у складу са овим Јавним позивом опредељена су средства у укупном износу од 210.500.000 динара.

**Промена добављача и промена предмета инвестиције**

**Члан 14.**

Ако у року за реализацију инвестиције добављач престане да постоји или му буде изречена забрана обављања делатности, лице коме је одобрено право на подстицаје може Управи поднети захтев за промену добављача, најкасније у року од 30 дана пре истека рока за реализацију инвестиције.

Уз захтев за промену добављача лице коме је одобрено право на подстицаје доставља доказ о престанку рада, односно изрицању забране обављања делатности добављачу, као и предрачун и изјаву добављача из члана 10. став 1. тач. 1) и 3) овог Јавног позива, за другог добављача.

Ако у року за реализацију инвестиције дође до поремећаја на тржишту услед којег добављач није у могућности да испоручи предмет инвестиције у складу са предрачуном, лице коме је одобрено право на подстицаје може Управи поднети захтев за промену предмета инвестиције најкасније у року од 30 дана пре истека рока за реализацију инвестиције.

Уз захтев за промену предмета инвестиције, лице коме је одобрено право на подстицаје доставља изјаву добављача да услед поремећаја на тржишту није у могућности да испоручи предмет инвестиције у складу са предрачуном, као и предрачун и изјаву произвођача, односно овлашћеног представника произвођача из члана 10. став 1. тач. 1) и 2) овог Јавног позива, за други предмет инвестиције.

Управа врши административну обраду захтева за промену добављача, односно захтева за промену предмета инвестиције, провером података из захтева, документације приложене уз захтев као и службених евиденција.

Захтев за промену добављача, односно захтев за промену предмета инвестиције поднет од стране лица које не испуњава услове у складу са чланом 5. Правилника и Јавног позива, преурањен и неблаговремен захтев, захтев послат факсом или електронском поштом, захтев са документацијом која не гласи на подносиоца, Управа одбацује без разматрања.

Директор Управе решењем одобрава промену добављача, односно промену предмета инвестиције.

Решењем којим се подносиоцу захтева одобрава промена добављача, односно промена предмета инвестиције не може се променити рок за реализацију инвестиције и максимални износ подстицаја који подносилац захтева може да оствари, а који су утврђени решењем из члана 12. овог Јавног позива.

**Захтев за исплату подстицаја**

**Члан 15.**

После реализације инвестиције, у року одређеном решењем из члана 12. овог Јавног позива, лице коме је одобрено право на подстицаје подноси Управи захтев за исплату подстицаја, на Обрасцу 3 - Захтев за исплату подстицаја за инвестиције у физичку имовину пољопривредног газдинства за набавку новог трактора у 2017. години (у даљем тексту: Захтев за исплату подстицаја), који је одштампан уз овај Јавни позив и чини његов саставни део.

Читко попуњен и потписан односно оверен образац захтева из става 1. овог члана са прописаном документацијом доставља се у затвореној коверти, са назнаком: „*Не отварати -Захтев за исплату подстицаја за инвестиције у физичку имовину пољопривредног газдинства за набавку новог трактора у 2017. години*”, преко Писарнице републичких органа управе у Београду, улица Немањина број 22-26, 11000 Београд или поштом на адресу: Министарство пољопривреде и заштите животне средине - Управа за аграрна плаћања, 11050 Београд, Булевар краља Александра бр. 84.

**Документација уз захтев за исплату подстицаја**

**Члан 16.**

Уз Захтев за исплату подстицаја подносилац захтева доставља:

1) рачун за набавку предметне инвестиције са серијским бројем предмета инвестиције;

2) отпремницу за набавку предметне инвестиције, односно међународни товарни лист ако је подносилац захтева директно извршио увоз предмета инвестиције;

3) доказ о извршеном плаћању предметне инвестиције и то: потврду о преносу средстава или извод, оверене од стране банке, а у случају када је физичко лице извршило готовинско плаћање или плаћање картицом може доставити само фискални исечак;

4) гарантни лист за извршену набавку предметне инвестиције;

5) јединствену царинску исправу - ако је подносилац захтева директно извршио увоз предмета инвестиције;

6) оверену копију саобраћајне дозволе за предмет инвестиције.

**Форма документације за одобравање и исплату подстицаја**

**Члан 17.**

Уверења и потврде које се достављају уз Захтев за одобравање права на подстицаја не могу бити старија од 30 дана од дана подношења захтева.

Сва документа која се достављају уз захтеве у складу са Правилником и Јавним позивом морају да гласе на подносиоца захтева и прилажу се у оригиналу или овереној копији, ако Правилником није прописано другачије.

Документа на страном језику морају бити преведена на српски језик од стране овлашћеног судског преводиоца.

**Административна обрада захтева за исплату подстицаја**

**Члан 18.**

Управа врши административну обраду захтева за исплату подстицаја, провером података из захтева, документације приложене уз захтев, као и службених евиденција.

Захтев за исплату подстицаја поднет од стране лица којем решењем није одобрено право на подстицаје, преурањен и неблаговремен захтев, захтев послат факсом или електронском поштом, захтев са документацијом која не гласи на лице којем је решењем одобрено право на подстицаје, као и захтев који се не односи на реализацију инвестиције по предрачуну одобреном решењем из члана 12. односно члана 14. овог Јавног позива, Управа одбацује без разматрања.

**Решење о праву на исплату подстицаја**

**Члан 19.**

Директор Управе решењем одлучује о праву на коришћење подстицаја и износу подстицаја и налаже исплату подстицаја на наменски рачун корисника уписан у Регистар, у складу са Правилником и законом који уређује подстицаје у пољопривреди и руралном развоју.

**Износ подстицаја**

**Члан 20.**

Подстицаји се утврђују у износу од 50% од вредности реализоване прихватљиве инвестиције умањене за износ средстава на име пореза на додату вредност, односно у износу од 65% од ове вредности у подручју са отежаним условима рада у пољопривреди, у складу са законом којим се уређују подстицаји у пољопривреди и руралном развоју, односно пoсeбним прописом којим се уређује расподела подстицаја у пољопривреди и руралном развоју.

Ако је корисник подстицаја сам извршио увоз предмета инвестиције, вредност реализоване прихватљиве инвестиције из става 1. овог члана представља статистичка вредност робе у динарима утврђена у јединственој царинској исправи из члана 14. тачка 5) Правилника и члана 16. тачка 5) овог Јавног позива.

Процентуални износ подстицаја за подручја са отежаним условима рада у пољопривреди утврђује са према месту пребивалишта, односно седишта подносиоца захтева, у складу са посебним прописом који одређује подручја са отежаним условима рада у пољопривреди.

Највиши укупни износ подстицаја који корисник подстицаја може да оствари у једној календарској години је 1.800.000 динара.

**Обавезе корисника подстицаја**

**Члан 21.**

Корисник подстицаја дужан је да чува документацију која се односи на остваривање права на подстицаје, да наменски користи, не отуђи и не омогући другом лицу коришћење предмета подстицаја у року од пет година од дана исплате подстицаја, као и да се придржава других обавеза корисника подстицаја у складу са законом који уређује подстицаје у пољопривреди и руралном развоју.

**Информације**

**Члан 22.**

Јавни позив за подношење захтева за одобравање подстицаја за инвестиције у физичку имовину пољопривредног газдинства за набавку новог трактора у 2017. години објављује се на званичној интернет страници Министарства пољопривреде и заштите животне средине http://www.mpzzs.gov.rs и званичној интернет страници Управе за аграрна плаћања <http://www.uap.gov.rs>, као и на огласној табли Управе за арарна плаћања, 11050 Београд, Булевар краља Александра бр. 84.

Информације у вези расписаног Јавног позива доступне су на телефон Инфо-центра Министарства пољопривреде и заштите животне средине: 011/260-79-60 или 011/260-79-61, као и контакт центра Управе за аграрна плаћања 011/30-20-100 или 011/30-20-101, сваког радног дана од 7:30 до 15:30 часова.

У Београду, 4. априла 2017. године,

|  |  |
| --- | --- |
| **Број: 320-11-18055/2017-01**  **Датум: 4. април 2017. године** | **В.Д. Директора**  **Жарко Радат** |